Geweld by Britse sokker veroordeel | Netwerk24
Geweld by Britse sokker veroordeel
03 Mei 2021 15:45
Ondersteuners van Manchester United betoog Sondag buite Old Trafford. Foto: Reuters
Die geweld wat Sondag uitgebreek het in 'n protesaksie deur ondersteuners van Manchester United en daartoe gelei het dat die Premierliga-wedstryd teen Liverpool uitgestel moes word, is skerp veroordeel.
Die ondersteuners wat teen die klub se eienaars, die Glazer-familie, geprotesteer het, het opgeruk na die Old Trafford-sokkerstadion wat weens die Covid-19-regulasies vir toeskouers gesluit is.
'n Fakkel is gegooi na die uitsaaihokkie en die betogers het buite die stadion met die polisie slaags geraak.
Volgens die polisie in die Groter Manchester-gebied (GMP) is twee polisiebeamptes beseer. Een moes in die hospitaal behandel word nadat hy aangeval is met 'n bottel en sy gesig gesny is.
Nigel Huddleston, minister van sport en toerisme, het gesê hoewel die ondersteuners passievol oor sokker is, is daar maniere waarop hulle protes kan aanteken om gehoor te word sonder om ander te beseer of in gevaar te stel.
"Ons verstaan die frustrasie, maar die geweld deur 'n klein minderheid van ondersteuners gister by Old Trafford is onaanvaarbaar."
Die vonk in die kruitvat was 'n poging deur United om saam met sewe ander Britse klubs in 'n Europese Superliga te speel.
Wetstoepassers veroordeel die geweld wat met Sondag se protesaksie gepaardgegaan het. Foto: Reuters
Andy Burnham, burgemeester van Groter Manchester, het ook sy mond uitgespoel oor die geweld, hoewel hy begrip vir die ondersteuners se frustrasies het.
"Ek verstaan heeltemal die ondersteuners se kommer oor die eienaarskap en finansiering van Manchester United en ook oor die groter prentjie oor hoe sokker bestuur word.
"Dit is egter belangrik om te noem dat die meerderheid van die ondersteuners vreedsaam betoog het. Tog is daar geen verskoning vir die minderheid wat polisiebeamptes beseer en die veiligheid van ander in gevaar gestel het nie."
Nog 'n polisiebeampte van die GMP, Russ Jackson, het die gedrag as "roekeloos en gevaarlik" bestempel en gesê 'n ondersoek is begin om te verseker dat die skuldiges strafregtelik vervolg gaan word.